|  |  |
| --- | --- |
| Puudutatud isikud ja asutused vastavalt nimekirjale |  19.05.2025 nr 5-1/1/2025-14 |

**Ääsmäe küla Mõisa tee 23 ja Õismäe katastriüksuste ja lähiala detailplaneeringu kehtestamise teade**

Saue Vallavalitsus kehtestas 14.05.2025. aasta korraldusega nr 514 Ääsmäe küla Õismäe (72601:001:1433) ja Mõisa tee 23 (72601:001:1440) katastriüksuste ja lähiala detailplaneeringu ning jättis sama korraldusega keskkonnamõju strateegilise hindamise algatamata.

Detailplaneeringu maa-ala asub Ääsmäe külas, ca 3,2 ha suurusel reformimata riigimaal. Maa-ala asub tiheasustusalal. Ala jaotab kaheks planeeringuala läbiv Ääsmäe mõisa tee. Planeeritud ala piirneb varem välja ehitatud infrastruktuuriga küla keskusega. Lähiümbrusesse jäävad osaliselt hoonestamata maatulundusmaad, Ääsmäe mõisahoone ning äri- ja tootmismaad. Tegemist on hoonestamata maa-alaga. Mõisa tee 23 katastriüksusel paiknesid vasika- ja lüpsilauda kompleksid, mis on täielikult hävinenud. Maa-alal asus omal ajal Ääsmäe aiand, mis on osa valla ja kogukonna ajaloost.

Detailplaneeringu koostamise eesmärk on muuta Mõisa tee 23 ja Õismäe katastriüksuste maasihtotstarve sotsiaalmaaks (üldkasutatavaks maaks 100%). Mõisa tee 23 katastriüksusele on kavandatud (üldkasutatava maa 100%) krunt, suurusega 28 363 m², kuhu on planeeritud mänguväljak, multifunktsionaalne spordiväljak, tenniseväljakud, puhke/piknikuala, parkla, kergliiklustee, teerajad, kirsipuud jm kõrghaljastus. Krundile on lubatud rajada kuni viis abiehitist, kõrgusega maapinnast katuseharjani kuni 5,0 m (hoonete suurim lubatud ehitisealune pind 300 m²), üldkasutatavale alale kavandatavate rajatiste lähedusse (nt tenniseväljaku kõrvale abihoone, pargi lähedusse lehtla, multifunktsionaalne spordiväljak, autoparkla jms). Õismäe katastriüksusest (suurusega 44 155 m²) on eraldatud õunapuuaia ala 3400 m², millele on planeeritud ehitusõiguseta 100% üldkasutatava maa krunt. Ülejäänud maaüksuse ala on jäetud planeeringualast välja.

Saue valla üldplaneeringu kohaselt asub planeeringuala tiheasustusalal. Õismäe katastriüksusele ei ole määratud üldplaneeringus maakasutuse juhtotstarvet. Mõisa tee 23 maaüksusele on määratud maakasutuse juhtotstarbeks haljasala- ja parkmetsamaa ning osaliselt tootmismaa. Üldplaneering võimaldab lisaks juhtotstarbele kuni 35% ulatuses planeerida ka teisi antud alale sobivaid kasutusotstarbeid (sh avalike ja erateenuste osutamiseks), mistõttu on Mõisa tee 23 katastriüksuse tootmismaa juhtotstarbega maa-ala muutmine üldkasutatavaks maaks, et rajada sinna avalikkusele suunatud multifunktsionaalne spordiväljak, haljastus, jalgrajad jms kooskõlas valla üldplaneeringuga. Detailplaneeringu materjalidega on võimalik tutvuda Saue valla veebilehel: <https://sauevald.ee/ehitus-transport-ja-keskkond/ehitus-ja-planeerimine/detailplaneeringud#kehtestatud-detailpl--2>

Lugupidamisega

(allkirjastatud digitaalselt)

Aive Mikk

planeeringute spetsialist

Lisa:

1. Saue Vallavalitsuse 14.05.2025 korraldus nr 415
2. Ääsmäe küla Mõisa tee 23 ja Õismäe katastriüksuste ja lähiala detailplaneeringu situatsiooniskeem

Aive Mikk

+372 5270 869 aive.mikk@sauevald.ee